text: Hans Tabor
  
  publiceret: 2020-05-07 19:01:34+02:00
  Hans Tabor, 1922-2003, dansk diplomat og politiker. Tabor blev i 1948 cand. polit. og sekretær i OEEC. Han kom i 1950 til Udenrigsministeriet og var dansk repræsentant ved EF 1961-63 og ved FN 1964-67; i sommeren 1967 var han formand for Sikkerhedsrådet og ledede dets forhandlinger under Seksdageskrigen. 
  Tabor var 1967-68 udenrigsminister i J.O. Krags regering og derpå ambassadør i Rom 1968-74, ved FN 1974-75, i Ottawa 1975-79, ved OECD i Paris 1979-86 og i Oslo 1986-92. Han skrev bl.a. erindringsbogen Diplomat blandt politikere (1995).